L-Awtorità tax-Xandir (BA) ordnat lill-Public Broadcasting Services (PBS) biex jalloka ħmistax-il minuta ta' reklami qosra ta' nofs minuta kull wieħed tal-Partit Nazzjonalista. Dan ħabbritu fuq is-sit uffiċjali tagħha fejn qalet ukoll li ma laqatx tliet ilmenti oħra li għamlu l-PN. Fil-25 ta' Ottubru, l-Awtorità semgħet b'mod virtwali lill-eks Segretarju Ġenerali tal-PN Francis Zammit Dimech u lis-Segretarju Ġenerali tal-PN Michael Piccinino flimkien mal-Kap tal-Kamra tal-Aħbarijiet tal-PBS Norma Saliba u lir-rappreżentant legali tal-PBS Mark Vassallo. Zammit Dimech saħaq li qed jixxandru sensiela ta' reklami ta' natura politika fuq l-istazzjoni nazzjonali u li dawn kienu purament kummerċjali b'elementi politiċi u ta' propaganda. "Veru li dawn ir-reklami xxandru wkoll fuq NET TV imma l-PN għamel dak li stenna li tagħmel l-Awtorità tax-Xandir u taw rimedju għal dak li xxandar," spjega Zammit Dimech. B'reazzjoni għal dan, Dr Vassallo semma' li dawn ir-reklami xxandru wkoll fuq NET TV minkejja li kienu "b'elementi politiċi u ta' propaganda". Hu qal li l-intenzjoni ta' dawn ir-reklami hu li l-pubbliku jkun infurmat dwar il-miżuri tal-Baġit. Għaldaqstant, l-Awtorità ordnat li: l-PBS jalloka ħmistax-il minuta ta' reklami qosra ta' nofs minuta kull wieħed tal-PN; l-istess reklami jkunu identifikati b'logo tal-PN u jkunu approvati mill-Awtorità u trid tkun twieġeb direttament għall-kummenti li jiffurmaw parti mir-reklamar politiku; dawn ir-reklami jibdew jiġu mxandra mhux qabel ħamest ijiem minn mindu tiġi mħabbra din id-deċiżjoni u jixxandru fuq perjodu ta' ġimgħatejn; dawn ir-reklami jiġu mxandra fil-brejk tal-bulletin tal-aħbarijiet tat-8pm; dawn ir-reklami jixxandru fuq it-TVM u fuq TVMNews+; qabel ma jixxandar ir-reklam, tittella' notifika "Dan ir-reklam qed jixxandar fuq struzzjonijiet tal-Awtorità tax-Xandir wara lment tal-PN"; dawn ir-reklami se jkunu qed jgħaddu għand il-PBS mill-Awtorità tax-Xandir; l-PBS għandu jobbliga ruħu li jxandar dawn ir-reklami minn dik il-ġurnata li jaslu għandu. L-Awtorità ma tilqax tliet ilmenti tal-PN Minkejja li qablet fuq ir-reklami tal-PN fuq l-istazzjon nazzjonali, l-Awtorità ma laqatx tliet ilmenti tal-PN. L-ewwel ilment kien rigward il-fatt li l-PBS ordnat li kull producer li jaħdem fuq programmi li jikkonċernaw suġġetti kurrenti jrid jkollhom l-approvazzjoni mill-kbarat tal-PBS. Il-PN ressqet ilment fuq: PBS: Suġġetti kurrenti jridu approvazzjoni ħmistax qabel Dr Vassallo qal li din id-direttiva saret bl-intezjoni li ma jkunx diskuss l-istess suġġett għal aktar minn darba u għalhekk, l-Awtorità qablet li din kienet kwistjoni interna u ma laqatx l-ilment. It-tieni ilment kien rigward l-istedini ta' kandidati Laburisti fuq programmi ta' diskussjoni. L-Awtorità qalet li minħabba li dawn il-kandidati ma tkellmux fuq suġġetti ta' natura politika, huma ma laqux dan l-ilment. L-aħħar ilment kien rigward l-istqarrija tal-PN fuq Steward Healthcare li l-partit qal ma xxandarx fuq l-istazzjon nazzjonali. L-Awtorità semgħet mill-PBS li din l-istqarrija kienet ġiet irrapportata f'mezzi oħra u għalhekk, l-Awtorità ma laqatx dan l-ilment ukoll. "L-Awtorità tax-Xandir tatna raġun" – PN Il-Partit Nazzjonalista rrimarka li b'din id-deċiżjoni, l-Awtorità tax-Xandir tathom raġun wara li dawn ilmentaw fuq ir-reklamar tal-Gvern fuq il-Baġit ta' dan is-sena. Huma spjegaw li, apparti l-fatt li dan ir-reklamar wassal għal żbilanċ kontrihom, dawn ir-reklami għandhom jitqiesu bħala reklami ta' natura politika li huma projbiti sakemm ma jkunux parti minn skeda ta' xandiriet politiċi li jaqgħu taħt l-Awtorità. "L-Awtorità tax-Xandir qiset li fir-reklamar tal-Gvern Laburista kien hemm dikjarazzjonijiet politiċi u għalhekk l-Awtoritá ħasset li l-Oppożizzjoni kellha tingħata ċ-ċans li tagħti l-veduta tagħha dwar dak li kien qed jingħad," komplew jgħid il-PN. Il-Viċi Kap tal-PN David Agius qal li din id-deċiżjoni tikkonferma li jeżisti żbilanċ fl-istazzjon nazzjonali u wiegħed li l-partit se jkompli jsegwi li dan il-bilanċ jiġi mħares fil-programmi u reklami tal-PBS. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61812aa47a75a_rand.td-a-rec-img{text-align:left}.td_uid_3_61812aa47a75a_rand.td-a-rec-img img{margin:0 auto 0 0}